દેશના રાજકારણમાં બાહ્ય દખલ અટકાવવા માટે વિધેયક પસાર
મોસ્કો, તા. ૮
રશિયામાં રાજકીય પ્રવૃત્તિઓ સાથે જોડાયેલી અને વિદેશી ભંડોળ મેળવતી સ્વૈચ્છિક સંસ્થાઓને 'વિદેશી તત્ત્વો' તરીકે ગણવાની માગણી કરતા બિલને રશિયાની સંસદનો પ્રાથમિક ટેકો મળી ગયો છે. વિદેશી તાકતો આવી સંસ્થાઓ મારફતે રશિયાના રાજકારણમાં દખલગીરી ન કરે તે માટે આ પગલું ભરાયું છે.
ક્રેમલિનના સૂત્રોએ જણાવ્યું હતું કે વિદેશી ભંડોળથી રશિયામાં રાજકીય કામગીરી કરતી બિનસરકારી સંસ્થાઓ પર લગામ કસવાના આ પ્રયાસ છે. આ બિલ રશિયાને બહારના તત્ત્વોથી બચાવવા પર ભાર મૂકે છે. જોકે ટીકાકારો તંત્ર આ કાયદાનો ઉપયોગ અસંતુષ્ટોને દબાવવા માટે ઉપયોગ કરતાં હોવાનો મત ધરાવે છે.
આ બિલ અંતર્ગત વિદેશી ભંડોળથી ચાલતી અને રશિયાના રાજકારણમાં સામેલ હોય તેવી એનજીઓને હવે નાણાકીય ઓડીટમાંથી પસાર થવું પડશે. આ ઉપરાંત તેમને તેમની પ્રવૃત્તિઓ અંગેનો અહેવાલ પણ રજૂ કરવો પડશે. આ કાયદાનો ભંગ કરનાર સંસ્થાને ભારે દંડ ચૂકવવો પડશે અથવા બે વર્ષના કારાવાસની સજા ભોગવવી પડશે.
અગાઉ શુક્રવારે આ બિલ રશિયાની સંસદમાં સંપૂર્ણ બહુમતિ સાથે પસાર થયું હતું. જોકે કાયદો બનવા માટે આ બિલને હજુ પણ બે કોઠા પસાર કરવાના છે. ત્યારબાદ ઉપલા ગૃહ અને પ્રમુખ વ્લાદીમિર પુતિનની લીલી ઝંડી પણ લેવી પડશે.